《异服》
宋代·王陶

辛有叹被发，赵灵喜胡服。
遂成陆浑戎，终有沙丘辱。
用夷反变陆，亡礼以从俗。
先王仁义术，讵用此求福。
齐桓九合功，不以兵车毂。
仲尼叹微管，几为左衽属。
尔来豪侠儿，往往异装束。
耀武何必然，御戎有前躅。
余敢告司关，异服宜禁肃。

作者简介：（1020—1080）京兆万年人，字乐道。仁宗庆历二年进士。嘉祐初为监察御史里行。以论事不当出知蔡州，复以右正言召。赞韩琦决策，立英宗为皇子。英宗立，加知制诰，进龙图阁学士、知永兴军，召为太子詹事。神宗立，迁枢密直学士，拜御史中丞。初受知于韩琦，骤加奖拔，至是料神宗必易置大臣，欲自规重位，遂力攻韩琦。出知陈州。入权三司使，为吕公著劾罢。卒谥文恪。有文集及《奏议》、《诗说》等。